Man weer in hof ná meisie (3) se doodMortimer Saunders wat verdink word van die moord op die driejarige Courtney Pieters Foto: Twitter Lede van die publiek het buite die Goodwood-distrikhof betoog waar Mortimer Saunders (40) verskyn het. Landdros Paul Visagie het die saak tot 24 Augustus uitgestel vir verdere ondersoek. Colin Lekay, die beskuldigde se regshulpverteenwoordiger, het tydens Saunders se eerste verskyning gesê hy kom nie in aanmerking vir gratis regshulp nie aangesien sy inkomste te hoog daarvoor is. Lekay het egter Woensdag gesê sy aansoek om toegang tot regshulp is goedgekeur, maar dat Saunders nou besluit het om self ŉ regsverteenwoordiger aan te stel. Saunders se nuwe regsverteenwoordiger het aan die hof gesê sy kliënt wil nie in dié stadium om borgtog aansoek doen nie. Staatsaanklaer Adnaand Gelderblom het gesê die ondersoek in die saak is nog ver van klaar. Die hof het tydens die beskuldigde se vorige hofverskyning gehoor hy werk by ŉ inbelsentrum en dat sy inhegtenisneming sy werk in gedrang plaas. Die hof het op versoek van Lekay ingestem dat die beskuldigde in die Goodwood-gevangenis se hospitaalafdeling aangehou word aangesien hy glo doodsdreigemente ontvang. Courtney se liggaam is Saterdag in die omgewing van Bofors-sirkel in die Epping-nywerheidsgebied gevind. Sy is op 4 Mei as vermis aangemeld nadat sy die laaste keer gesien is toe sy glo buite gespeel het. Die beskuldigde is glo bekend aan Courtney se ouers en het glo ŉ kamer by hulle gehuur.